গত ৩০ এপ্রিল মিয়ানমারের রাজধানী নেপিডোতে সফররত জাতিসংঘ নিরাপত্তা কাউন্সিলের সদস্যদের সাথে এক বৈঠকে মিয়ানমারের সেনা প্রধান মিন অং পরিষ্কারভাবে জানিয়ে দিয়েছেন বাংলাদেশ থেকে ফিরে যাওয়া রোহিঙ্গাদের শুধু তাদের জন্য তৈরী “আদর্শ গ্রামই” নিরাপদ। আদর্শ গ্রামের বাইরে নিরাপত্তার দায়িত্ব সেনবাহিনী নিতে অক্ষম একথা প্রায় স্পষ্টভাবে জানিয়ে দেওয়া হয়েছে। জাতিসংঘের সবোর্চ্চ ক্ষমতা সম্পন্ন পরিষদের সদস্যদের সামনে যদি এরকম একটি অমানবিক এবং পশুতুল্য প্রস্তাব সমগ্র দেশের সেনাবাহিনীর সর্বময় ক্ষমতার অধিকারী একজন দায়িত্বপূর্ণ কর্মকর্তা দিতে পারেন তাহলে বুঝতেই হবে এই পথে রোহিঙ্গা সমস্যার সামাধান অত্যন্ত কঠিন হবে। মিয়ানমার সেনাপ্রধানের বক্তব্যের অর্থ দাঁড়ায় রোহিঙ্গাদের তথাকথিত “আদর্শ গ্রামের” বাইরে যেতে দেওয়া হবেনা। অর্থ্যাৎ তাদেরকে আবদ্ধ পরিবেশে সুনির্দিষ্ট স্থানে জীবন কাটাতে হবে। সেক্ষেত্রে তাদের জীবন জীবিকার কি হবে তারও কোন উত্তর নেই। মিয়ানমারের সেনাপ্রধানের এই প্রস্তাব সমগ্র মানবজাতিকে অপমানিত করা হয়েছে। জাতিসংঘের অনুসন্ধানে বার্মিজ সেনাবাহিনী কর্তৃক রোহিঙ্গদের উপর ভয়াবহ যৌন সন্ত্রাসের আলামত পেলেও মিয়ানমারের সেনাপ্রধান তা নাকচ করে দেন। জাতিসংঘের এক তদন্তে প্রমাণিত হয়েছে যে রোহিঙ্গা নারীরা ধারাবাহিকভাবে দেশটির সেনাবাহিনীর হাতে ধর্ষণের শিকার হয়েছে এবং হচ্ছে। কক্সবাজারের শরণার্থী শিবিরে ব্যাপক তদন্তের পর সহিংসতা ও যৌন নিপীড়নের ঘটনা তদন্তে গঠিত জাতিসংঘের অনুসন্ধানী দল এই সিন্ধান্তে উপনীত হয়েছে। জাতিসংঘের কর্মকর্তারা জানান যে রোহিঙ্গাদের রাখ-খাইন থেকে তাড়ানোর অস্ত্র হিসারে সংঙ্ঘবদ্ধ ধর্ষণকে বার্মার সেনাবাহিনীর ব্যবহার করেছে।